Maria Höfl-Riesch

Maria Höfl-Riesch (sündinud 24. novembril 1984 Garmisch-Partenkirchenis) on Saksamaa endine mäesuusataja, olümpiavõitja ja maailmameister.
Juba juunioride klassis oli Höfl-Riesch väga edukas. 2000. aasta juunioride MM-il Kanadas Québecis saavutas ta veel slaalomis 24. ja suurslaalomis 37. koha. 2001. aastal Šveitsis Verbieris tuli ta Alpi kahevõistluses juunioride maailmameistriks, ülisuurslaalomis teiseks ja kiirlaskumises kolmandaks, lisaks suurslaalomis 13. ja slaalomis 14. kohale. 2002. aastal Itaalias Tarvisios tuli ta ülisuurslaalomis maailmameistriks ja slaalomis teiseks, lisaks kiirlaskumises 6. kohale. 2003. aastal Prantsusmaal Puy-Saint-Vincentis tuli ta Alpi kahevõistluses maailmameistriks, suurslaalomis 3., kiirlaskumises 4. ja slaalomis 5. kohale. 2004. aastal Sloveenias Mariboris tuli ta maailmameistriks kiirlaskumises ja suurslaalomis. Kokku võitis ta juunioride MM-ilt 4 kuldmedalit ja 4 muud medalit.
Ta on võistelnud maailma karikasarjas alates 2001. aastast.
Täiskasvanute tippvõistlusel osales ta esimest korda 3. veebruaril 2003 MM-il Šveitsis Sankt Moritzis, kus võistles ülisuurslaalomis ja pidi katkestama rajalt väljasõidu tõttu. Parim koht nendel võistlustel tuli Alpi kahevõistluses, kus ta sai 5. koha. 2007. aasta MM-il Rootsis Åres jäi Höfl-Rieschi parimaks tulemuseks Alpi kahevõistluse 7. koht. Prantsusmaal Val-d'Isère'is toimunud 2009. aasta MM-il tuli ta slaalomis maailmameistriks.
Maailma karikasarjas osales ta esimest korda kodulinnas Garmisch-Partenkirchenis 16. veebruaril 2001 ülisuurslaalomis ja sai 42 lõpetanu seas 20. koha. Esimese võidu MK-etapil sai ta 30. jaanuaril 2004 Haus im Ennstalis, kui oli võidukas kiirlaskumises.
2010. aasta taliolümpiamängudel Kanadas Vancouveris tuli Höfl-Riesch kahekordseks olümpiavõitjaks. 18. veebruaril toimunud Alpi kahevõistluses lõpetas ta kiirlaskumise osa Lindsey Vonni järel teisena, slaalomietapi 7. kohaga ja pärast seda, kui Vonn slaalomi katkestas, tuli olümpiavõitjaks. 26. veebruaril toimunud slaalomivõistlusel lõpetas ta avalaskumise suure, 0,4-sekundilise eduga. Teise laskumise lõpetas ta 3. kohaga, kuid suurendas kokkuvõttes oma edu veelgi. Tema noorem õde Susanne lõpetas avalaskumise 4. kohal, kuid katkestas teise laskumise.
2014. aasta taliolümpiamängude avatseremoonial Sotšis oli ta Saksamaa lipukandja. Samadel mängudel võitis ta Alpi kahevõistluses kuldmedali ja ülisuursaalomis hõbemedali. 2014. aasta märtsis teatas, et loobub tippspordist.
Aastatel 2010 ja 2014 valiti ta Saksamaa aasta naissportlaseks.
Isiklikku.
Maria Höfl-Rieschi noorem õde Susanne Riesch on samuti mäesuusataja. Too on spetsialiseerunud slaalomile.
Maria Höfl-Riesch on ka riikliku reitinguga tennisemängija ja jalgrattur.
Üks Höfl-Rieschi kõige lähedasemaid sõpru on USA mäesuusataja Lindsey Vonn, samuti olümpiavõitja. Tavaliselt veedab Vonn oma abikaasaga jõulud Höfl-Rieschi vanematekodus Garmisch-Partenkirchenis.
2004. aasta jaanuaris mängis Höfl-Riesch kaasa seebiooperi "Kirgede torm" 666. seerias. Ta mängis iseennast.
Saavutused.
Maailma karikasarjas.
Maailma karikasarja etapivõidud.
Maria Höfl-Riesch võistles 356 MK-etapil ja jõudis esikolmikusse 81 korral, neist 27 etappi ta võitis.